A TANÁCS 44/2009/EK RENDELETE
(2008. december 18.)
az euro pénzhamisítás elleni védelméhez szükséges intézkedések megállapításáról szóló 1338/2001/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 123. cikke (4) bekezdésének harmadik mondatára,
tekintettel a Bizottság javaslatára,
tekintettel az Európai Központi Bank véleményére (1),
tekintettel az Európai Parlament véleményére (2),
mivel:
(1)
Az 1338/2001/EK tanácsi rendelet (3) előírja a hitelintézetek és minden más érintett intézmény számára, hogy vonják ki a forgalomból azokat az általuk elfogadott eurobankjegyeket és euroérméket, amelyekről tudják vagy alapos okkal feltételezik, hogy hamisak, és ezeket adják át a hatáskörrel rendelkező nemzeti hatóságoknak.
(2)
Biztosítani kell a forgalomban lévő eurobankjegyek és euroérmék hitelességét. Ennek érdekében a hitelintézeteknek, más pénzforgalmi szolgáltatóknak, továbbá a bankjegyek és érmék kezelésével és újraforgalmazásával foglalkozó egyéb gazdasági szereplőknek ellenőrizniük kell az általuk elfogadott bankjegyek és érmék hitelességét azok ismételt forgalomba hozatala előtt, kivéve ha más olyan intézménytől vagy személytől származnak, amely maga is köteles a hitelességet ellenőrizni, vagy ha a kibocsátásra jogosult hatóságoktól vették át azokat. E kötelezettségnek a többi gazdasági szereplőre, például a kereskedőkre és a kaszinókra is vonatkoznia kell, amikor kiegészítő tevékenységként feltöltik a bankjegykiadó automatákat, de esetükben a kötelezettség kizárólag e kiegészítő tevékenységre korlátozódik. E gazdasági szereplőknek mindazonáltal időre van szükségük belső szervezetük olyan módon történő módosításához, hogy képesek legyenek megfelelni a hitelesség ellenőrzésére vonatkozó kötelezettségnek. A bankjegyek esetében az eurót már közös pénzként bevezető tagállamok számára meghatározott eljárások az ellenőrzött bankjegyek forgalomképességére is vonatkozhatnak.
(3)
Az eurobankjegyek és euroérmék hitelességi vizsgálatának előfeltétele a berendezések megfelelő beállítása. Ezért biztosítani kell, hogy a hitelesség ellenőrzésére használt berendezések beállításához megfelelő mennyiségű hamis bankjegy és érme álljon rendelkezésre a berendezések kipróbálásának helyszínein. Következésképpen engedélyezni kell a hamis bankjegyek és hamis érmék átadását a hatáskörrel rendelkező nemzeti hatóságok, valamint az Európai Unió intézményei és szervei között.
(4)
A 2003/861/EK tanácsi határozat (4) és a 2005/37/EK bizottsági határozat (5) a Bizottságon belül hivatalosan létrehozta az Európai Műszaki és Tudományos Központot (CTSE). Ezért nincs tovább szükség arra a rendelkezésre, amely szerint a CTSE a Bizottságnak adatot szolgáltat.
(5)
Az 1338/2001/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
Módosítások
Az 1338/2001/EK rendelet a következőképpen módosul:
1.
A 2. cikk a következőképpen módosul:
a)
a c) pont helyébe a következő szöveg lép:
„c)
»hitelintézetek«: a hitelintézetek tevékenységének megkezdéséről és folytatásáról szóló, 2006. június 14-i 2006/48/EK európai parlamenti és tanácsi irányelv (6) 4. cikke 1. pontjának a) alpontjában említett hitelintézetek;
b)
a szöveg a következő ponttal egészül ki:
„g)
»pénzforgalmi szolgáltatók«: a belső piaci pénzforgalmi szolgáltatásokról szóló, 2007. november 13-i 2007/64/EK európai parlamenti és tanácsi irányelv (7) 1. cikkének (1) bekezdésében meghatározott pénzforgalmi szolgáltatók.
2.
A 4. cikk a következőképpen módosul:
a)
a cím helyébe a következő szöveg lép:
„A hamis bankjegyek átadására vonatkozó kötelezettség”;
b)
a (2) bekezdés végére a következő mondatot kell beilleszteni:
„A forgalomban lévő eurobankjegyek hitelességének ellenőrzésének megkönnyítése céljából megengedett a hamis bankjegyek átadása a hatáskörrel rendelkező nemzeti hatóságok, valamint az Európai Unió intézményei és szervei között. A hamis bankjegyeket a szállítás teljes ideje alatt a fent említett hatóságok, intézmények és szervek által e célból kiállított szállítási utasításnak kell kísérnie.”;
c)
a (3) bekezdés végére a következő mondatot kell beilleszteni:
„A hatáskörrel rendelkező nemzeti hatóságok azonban vizsgálat céljából átadhatják e bankjegyek egy részét a NAC-nak vagy adott esetben az Európai Központi Banknak.”
3.
A 5. cikk a következőképpen módosul:
a)
a cím helyébe a következő szöveg lép:
„A hamis érmék átadására vonatkozó kötelezettség”;
b)
a (2) bekezdés végére a következő mondatot kell beilleszteni:
„A forgalomban lévő euroérmék hitelessége ellenőrzésének megkönnyítése céljából megengedett a hamis érmék átadása a hatáskörrel rendelkező nemzeti hatóságok, valamint az Európai Unió intézményei és szervei között. A hamis érméket a szállítás teljes ideje alatt a fent említett hatóságok, intézmények és szervek által e célból kiállított szállítási utasításnak kell kísérnie.”;
c)
a (3) bekezdés végére a következő mondatot kell beilleszteni:
„A hatáskörrel rendelkező nemzeti hatóságok azonban vizsgálat céljából átadhatják ezen érmék egy részét a CNAC-nak vagy adott esetben a CTSE-nek.”;
d)
a (4) bekezdés helyébe a következő szöveg lép:
„(4) A CTSE elemzi és osztályozza a hamis euroérmék minden új típusát. Ennek érdekében a CTSE részére hozzáférést kell biztosítani az Európai Központi Bankban tárolt, a hamis euroérmékre vonatkozó műszaki és statisztikai adatokhoz. A CTSE közli a hatáskörrel rendelkező nemzeti hatóságokkal, valamint - hatáskörének megfelelően - az Európai Központi Bankkal az összes új hamis érmetípus elemzése és osztályozása során kapott vonatkozó végeredményeket. Az Európai Központi Bank az eredményeket közli az Europollal, a 3. cikk (3) bekezdésében említett megállapodásnak megfelelően.”
4.
A 6. cikk a következőképpen módosul:
a)
a cím helyébe a következő szöveg lép:
„Bankjegyek és érmék kezelésével és újraforgalmazásával foglalkozó intézmények kötelezettségei”;
b)
az (1) bekezdés helyébe a következő szöveg lép:
„(1) A hitelintézetek, pénzforgalmi tevékenységük keretén belül az egyéb pénzforgalmi szolgáltatók, valamint a bankjegyek és érmék kezelésével és újraforgalmazásával foglalkozó minden más gazdasági szereplő, beleértve az alábbiakat:
-
olyan intézmények, amelyek tevékenysége különböző valuták bankjegyeinek vagy érméinek átváltásából áll, így például a pénzváltóhelyek,
-
a pénzszállítók,
-
más gazdasági szereplők, például a kereskedők és a kaszinók, amikor a bankjegykiadó automaták révén kiegészítő tevékenységként bankjegyek kezelésével és újraforgalmazásával foglalkoznak (bankjegyek automatákkal történő újraforgalmazása), e kiegészítő tevékenységek keretén belül,
kötelesek megbizonyosodni az általuk elfogadott és újraforgalmazni kívánt eurobankjegyek és -érmék hitelességéről, és ügyelni a hamisítványok felismerésére.
Az eurobankjegyek ellenőrzésére az Európai Központi Bank által meghatározott eljárásoknak (8) megfelelően kerül sor.
Az első albekezdésben említett intézmények és gazdasági szereplők kötelesek kivonni a forgalomból azokat az általuk elfogadott eurobankjegyeket és euroérméket, amelyekről tudják vagy alapos okkal feltételezik, hogy hamisak. Ezeket haladéktalanul átadják a hatáskörrel rendelkező nemzeti hatóságoknak.
c)
a cikk a következő bekezdéssel egészül ki:
„(1a) Az (1) bekezdés második francia bekezdésétől eltérve, azon tagállamokban, amelyek nem vezették be közös pénzként az eurót, az eurobankjegyek és -érmék hitelességének vizsgálatát az alábbiak végzik:
-
képzett személyzet,
-
bankjegy- vagy érmevizsgáló gép, amely a bankjegyek (9) esetében az Európai Központi Bank, az érmék (10) esetében a Bizottság által közzétett listán szerepel.
d)
a (3) bekezdés helyébe a következő szöveg lép:
„(3) Az Európai Központi Bank által megállapított, az általa előírt eljárások alkalmazására vonatkozó határidők sérelme nélkül, a tagállamok legkésőbb 2011. december 31-ig elfogadják az e cikk (1) bekezdése első albekezdésének alkalmazásához szükséges törvényi, rendeleti és közigazgatási rendelkezéseket. Erről haladéktalanul tájékoztatják a Bizottságot és az Európai Központi Bankot.”
2. cikk
Hatálybalépés
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban, az Európai Közösséget létrehozó szerződésnek megfelelően.
Kelt Brüsszelben, 2008. december 18-án.